《奉酬李道源供奉》
宋代·王安中

斯人倘遇真，何必吾党士。向来风骚伯，领略罄同轨。

仙路共飞腾，鸡犬近天咫。但看横槊语，力足走馀子。

小诗赋竞病，政自贤乎已。眼中管陶郎，翰墨颇自喜。

当官故痴绝，捉扇谈名理。早时随计偕，晚堕鹖冠里。

史君柱后文，此面恶难拟。陆机生不识，尚想汗颜泚。

只今官罢闲，高唱动连纸。齐西井邑富，三月花事起。

人奇渼陂同，物胜斜川似。远心破城府，快论注弦矢。

嗟予怀檄书，寸步畏瓜李。投床梦婉娩，日永贪睡美。

亦思陪君嬉，静钓濠梁水。君方事箠辔，问津从隗始。

十年投笔兴，气已无万里。努力就功名，爵禄天下砥。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。